156. Gevoed en tevrede – wat nou? – Bodemklippe
Gepubliseer op Februarie 27, 2018 Januarie 14, 2019 deur Ansophie Joubert
Wat sal gebeur as al ons gebede dadelik beantwoord word – sommer so, als in een. Ek dink ons sal neerval en spontaan die Een aanbid wat dit als moontlik maak. Daar is geen twyfel dat dit 'n natuurlike reaksie sal wees, net soos die skare in Johannes 6:14-15 die wonderwerk wat hulle ervaar het, wou verhef as iets heeltemal uniek.
Hulle wou Hom as koning kroon. Hy het hulle gegee wat hulle nodig gehad het, op die oomblik toe hulle dit nodig gehad het. Skielik kon hulle die res van hulle lewe visualiseer sonder bekommernis, met groot sukses voluit tot die einde toe. As hulle net hierdie Jesus byderhand kon hou om te voorsien, te genees en te seën, kon hulle in die mees luukse omstandighede moontlik enduit lewe – sonder vrees, sonder 'n tweede gedagte aan die gewone sorge van die lewe. Hoe kon hulle verseker dat Hy naby bly?
Dink jy dis 'n goeie lewe? Jesus wat altyd by ons is, gebede beantwoord, voorsien, beskerm, genees en teenwoordig in die kleinste besonderhede van elke stryd. Klink dit nie bekend nie? Is dit nie die basis van 'n gewone Chrsitelike lewe nie.
Indien jy saamstem, kan jy ook nie werklik verskil van my volgende stelling nie.
Al ons gebede is beantwoord, eens en vir altyd, vir alle tye.
Die belofte van voorsiening, beskerming, genesing en seën staan geskrywe in die bloed van Golgotha se kruis oor elke lewe wat aan Jesus onderwerp. Ons het dit alles!
Net 'n paar, by verre nie alles nie, opmerkings om my stelling te steun. Al hierdie skrif is in vorige Bodemklippe bespreek.
Al ons gebede is geantwoord – Openbaring 5:8, Matteus 7:7,8.
'n Suksesvolle lewe gewaarborg – Judas 24.
Ons word beskerm – Psalm 91 en 121.
God voorsien in alles – Hebreërs 13:5-7 Amplified, Maleagi 3:10-12.
Ons is genees – Jesaja 53:4,5, Psalm 103:3.
Kom ons kyk betjie dieper en verder in Johannes 6.
Jesus onttrek Hom aan die bewondering van die skare. Hy sal nooit mislei oor die ware offer wat 'n lewe in Hom sal vra nie. Hy beloof 'n LEWE van oorvloed. Dit veronderstel 'n diep verandering in denkpatrone, houding en visie. Jou hele innerlike is onder konstruksie!
Die aard van die skare in so 'n situasie kan opgesom word as: "a lively sense of favours still to come."
Sou hulle gewilllig wees om op te offer, om wêreldlike begeertes af te gooi, om te vergewe en onvoorwaardelik lief te hê? Is jy gewillig om aan die volle omvang van die lewe in Jesus te onderwerp of wil jy net Jesus en Sy wonderwerke by jou idee van 'n ideale lewe voeg? Wil jy God hê vir wat Hy kan doen, net om Hom vir jou eie ambisie te gebruik.
Jou Messias mag net so onherkenbaar in jou lewe wees, as wat Jesus vir die vrome Jode van daardie tyd was. Wil jy ook maar net van die Romeine ontslae raak sodat jy weer kan heers, of dink jy aan jou nalatenskap vir almal wat na jou kom? Kragtige lewens verander die wêreld deur ons kinders, ons gemeenskap, ons grondgebied, ons "tent".
DINK – waar is jy nou? Wat het jou tot hier gebring? Maak die stelling: Hierdie is my beste lewe ooit!
HOEKOM? Jy het nog nooit so 'n diepe kennis van God en Sy woord gehad soos juis nou nie. Dit is AL wat saak maak. Onderwerp al jou omstandighede, al jou trane aan die kennis van Jesus en Sy karakter.
Waar liefde is, is daar geen vrees nie, maar volmaakte liefde verdryf vrees, want vrees verwag straf, en wie nog vrees, het nie volmaakte liefde nie. (1 Johannes 4:18)
Waar sal jy wees met al die gawes sonder die Kruis? Wat is die gawes sonder die Kruis.
Lees maar verder (6:16-21). Dit is nie net die storie van 'n wonderwerk nie. Dis 'n kykie in Jesus se karakter.
Die skare wil Hom kroon. Hy glip weg en bly weg om die skare uitmekaar te laat gaan. Die dissipels begin seil na Kapernaum om Hom daar weer te ontmoet. Hy het hulle gestuur (Markus 6:45)
Die See van Galilea is 'n binnelandse meer. Die berge rondom vorm 'n trog waardeur die wind van die see af geweldige storms kan opwaai. Die dissipels moes ongeveer ses kilometer roei en het heel moontlik naby aan die kus gebly vir navigasie in die storm.
Dis ontroerend dat hoewel Jesus weg van hulle is, is hy bewus van hulle benoudheid in die storm. Ons leef met die liefdevolle oog van Jesus op ons. Hy is daar om te help. Ons word nooit alleen gelaat om te kyk hoe goed ons kan klaarkom nie. Hy is altyd in die middel van die felste storm – gereed met 'n wonderwerk.
Kom ons lees verder. (6:22-27)
Die mense wil nie die toneel van die wonder verlaat nie. Hulle was verwonderd en het gesmag na meer. Hulle word verras met Sy teenwoordigheid aan die anderkant van die meer en kon nie uitwerk hoe Hy aan die oorkant gekom het nie (6:25).
Hy verduidelik niks. Om God te verstaan en presies te weet hoe Hy dinge doen, is nie die sleutel tot wonderwerke en geloof nie. Hy gryp in sonder om te verduidelik. Dr Paul Tournier, my geliefde Franse mediese dokter en teoloog, stel dit so: God works, God disciplines without stopping to explain…and the adventure continues.
Jesus praat met die mense oor hulle lewe en hoe hulle op meer belangrike dinge moet fokus.
Dink jy met jou maag? Ons moet met ons honger siel dink. Ons kan net met die Brood van die Lewe gevoed word.
Dit is die mens met 'n hemelse perspektief wat waarlik lewe. Aardse denke is kortsigtig. (Jesaja 55:2)
Die oordadigheid van die Romeinse Ryk was alombekend. Maaltye kon derduisende sestertii kos. Die feeste het vir dae aangehou. Die gaste het medisyne gedrink om op te gooi sodat hulle meer kan eet en drink. Die fynproewerdisse is in 'n konstante vloei opgedis – nagtegaaltonge, pouharsings en selfs pêrels wat in asyn opgelos is. Hulle klere is met edelstene borduur en die eetsale is versier met die beste wat die Ryk kon offer. Daar was 'n diep honger in die gemeenskap vir iets wat die beste van die beste nooit kon bevredig nie.
Jesus alleen kan die honger na waarheid bevredig. Hy is die enigste persoon in die ganse geskiedenis van die mensdom gesê het: Ek is die waarheid.
Moenie werk om die spys wat vergaan nie, maar om die spys wat bly tot in die ewige lewe, wat die Seun van die mens julle sal gee; want Hom het God, die Vader, verseël. (Johannes 6:27, OAB)
'n Seël was meer as wat 'n handtekening vandag beteken . Dit was outoriteit. Dit het 'n dokument geldig gemaak en die inhoud van kommersiële goedere gewaarborg.
Die seël van God is in Hebreeus met drie letters geskryf – aleph die eerste, min, die middel en tau die laaste.
God se waarheid is al wat die honger siel bevredig – Hy het hom so geskep.
Vir die Jode was die werk van God sinoniem met "goeie" werke om God se guns te wen. (6:28-29)
Jesus sê: God se werk is om in Hom, Jesus, te glo. Werk vir die Here kan net gemeet word in terme van geloof. Jesus is die gesig van God. Ware gemeenskap is die werk van God.
Ons lewe verander in die teenwoordigheid van die Vader. Geen poging aan ons kant kan ons innerlike wesens verander nie. Ons beantwoord God se heiligheid, liefde en wysheid.
Die essensie van God se werk is veranderde lewes.
Kan ons vir 'n oomblik terugkeer tot beantwoorde gebede. Al ons gebede is geantwoord. Kan jy die Here vertrou met perfekte tydsberekening? Ons tel ons lewe in kalendertyd [chronos]. God sien ons lewe in die volheid van tyd [kairos].
Posted in Afrikaans - Christen, Bybelstudie, UncategorizedTagged gebed, geloof, goeie werke, lewensverandering